Broj: 711-I-833-P-437-17/19-16-18

Zagreb, 1. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Tomislava Ćorića, ministra zaštite okoliša i energetike, pokrenutom Odlukom Povjerenstva broj:** **711-I-1718-P-437-17/18-12-18 od 23. studenog 2018.,** na 40. sjednici, održanoj 1. ožujka 2019., donosi sljedeću

**ODLUKU**

**Utvrđuje se da dužnosnik Tomislav Ćorić, ministar zaštite okoliša i energetike, nije počinio povredu članka 5. stavaka 1. ZSSI-a u obnašanju dužnosti, vezano za činjenicu da je na temelju propisane diskrecijske ovlasti, Odlukom od 29. kolovoza 2017., u kojoj nisu navedeni kriteriji i razlozi predmetnog imenovanja, na funkciju člana Upravnog vijeća „Parka prirode Biokovo“ imenovao ……….., ujaka dužnosnika Andreja Plenkovića, predsjednika Vlade Republike Hrvatske koji je dužnosniku Tomislavu Ćoriću izravno nadređen, s obzirom da je navedenom imenovanju prethodio prijedlog državnog tajnika Ministarstva zaštite okoliša i energetike koji je bio upoznat sa stručnošću i ugledom koji ……………. uživa u svojoj lokalnoj zajednici te da dužnosnik prilikom imenovanja nije bio upoznat sa činjenicom srodstva između imenovanog i dužnosnika Andreja Plenkovića te stoga nije svojim postupanjem narušio vlastitu vjerodostojnost i povjerenje građana u savjesno, odgovorno i nepristrano obnašanje dužnosti** .

Obrazloženje

Povjerenstvo je na 29. sjednici, održanoj 23. studenog 2018., pokrenulo postupak za odlučivanje o sukobu interesa protiv dužnosnika Tomislava Ćorića, ministra zaštite okoliša i energetike, zbog moguće povrede članka 5. stavka 1. ZSSI-a, koja proizlazi iz činjenice da je dužnosnik, na temelju propisane diskrecijske ovlasti, Odlukom od 29. kolovoza 2017. u kojoj nisu navedeni kriteriji i razlozi predmetnog imenovanja, na funkciju člana Upravnog vijeća Javne ustanove „Park prirode Biokovo“ imenovao …………., ujaka dužnosnika Andreja Plenkovića, koji je dužnosniku Tomislavu Ćoriću izravno nadređen, čime bi dužnosnik počinio mogući propust zaštite vlastite vjerodostojnosti i povjerenja građana u savjesno, odgovorno i nepristrano obnašanje dužnosti.

Na odluku Povjerenstva o pokretanju postupka dužnosnik Tomislav Ćorić dostavio je pisano očitovanje, koje je zaprimljeno u knjizi ulazne pošte Povjerenstva 17. siječnja 2019., pod brojem: 711-U-391-P-437-17/19-13-4.

U očitovanju dužnosnik Tomislav Ćorić u bitnom navodi da je Upravno vijeće Javne ustanove „Park prirode Biokovo“ sastavljeno od državnog tajnika dr.sc. Maria Šiljega kao predsjednika Upravnog vijeća, ………. koji je ujedno i gradski vijećnik Grada Makarske, …………………. tada službenice u gradskoj upravi Grada Vrgorca, danas zaposlenice Ministarstva financija – Porezne uprave, …………… kao službenika u Hrvatskim šumama te ……….. kao predstavnika radnika. Nadalje, dužnosnik ističe da je dugogodišnja praksa imenovanja dijela članova upravnih vijeća iz redova osoba koje predstavljaju lokalnu zajednicu uspostavljena od dužnosnikovih prethodnika, te je tu dobru praksu i zadržao. Ujedno navodi da je primjenom tog načela imenovao ukupno devedeset i pet članova upravnih vijeća naših devetnaest nacionalnih parkova i parkova prirode.

Dužnosnik u očitovanju ističe da je preporuku za imenovanje ………… za člana Upravnog vijeća, dobio od dr.sc. Maria Šiljega, državnog tajnika Ministarstva zaštite okoliša i energetike i predsjednika Upravnog vijeća Javne ustanove „Park prirode Biokovo“, koji imenovanog poznaje dugi niz godina. Državnom tajniku, navodi dužnosnik, dobro su poznata područja Makarske i Podbiokovlja, obzirom da su vode krša, između ostalog predmet njegova interesa kao znanstvenika i sveučilišnog nastavnika. Nadalje, dužnosnik u svom očitovanju navodi da je državni tajnik prilikom preporuke g. …… naglasio da imenovani ima bogato radno iskustvo (voditelj izgradnje dalekovoda i trafostanica – HEP, Voditelj komunalno-stambenog SIZ-a Makarska, voditelj urbanizma, graditeljstva i inspekcijskih službi Općine Makarska, direktor investicija i voditelj projekta Hoteli Tučepi d.o.o., predsjednik lovačke udruge Biokovo, predsjednik lovačkog saveza Splitsko-dalmatinske županije i gradski vijećnik Grada Makarske) te veliki ugled koji zbog svog doprinosa uživa u lokalnoj zajednici. Prilikom imenovanja, navodi dužnosnik, ocijenio je kako gospodin ….. kao gradski vijećnik može doprinijeti boljoj i nužnoj komunikaciji Javne ustanove „Parka prirode Biokovo“ s lokalnom samoupravom i domicilnim stanovništvom.

Nadalje, dužnosnik navodi da mu podatak o srodstvu gospodina …… sa predsjednikom Vlade Republike Hrvatske, prilikom imenovanja tj. sve do medijskih tekstova o imenovanju nije bio poznat te da se rukovodio isključivo stručnim kriterijima kao i kod imenovanja drugih članova upravnih vijeća ostalih nacionalnih parkova i parkova prirode. Dužnosnik ističe da je uvidom u zapisnike sa održanih sjednica Upravnog vijeća Parka prirode „Biokovo“ utvrdio kako …………… aktivno sudjeluje u radu svake sjednice, a osobit doprinos, kao aktivni član lovačkih udruga daje problematici povećanja ugrožene populacije balkanske divokoze, karakteristične za Biokovo, što je bilo i jedan od glavnih motiva za njegovo imenovanje u upravno vijeće javne ustanove, a navedeno je i potvrda opravdanosti takve odluke. Završno, dužnosnik izjavljuje da je postupak imenovanja predsjednika i članova upravnih vijeća propisan zakonom i podzakonskim aktima u kojima se ne navode kojim kriterijima se ministar rukovodi prilikom imenovanja niti se propisuje obveza obrazlaganja pojedine odluke odnosno imenovanja. Slijedom svega navedenoga, dužnosnik predlaže da Povjerenstvo donese odluku kojom će se utvrditi da njegovo postupanje ne predstavlja sukob interesa.

Člankom 3. stavkom 1. podstavkom 4. ZSSI-a propisano je da su članovi Vlade Republike Hrvatske (potpredsjednici i ministri) dužnosnici u smislu odredbi ZSSI-a. Stoga je dužnosnik Tomislav Ćorić, povodom obnašanja dužnosti ministra zaštite okoliša i energetike, obvezan postupati sukladno odredbama ZSSI-a.

Nastavno na očitovanje dužnosnika, Povjerenstvo je u svrhu utvrđivanja relevantnih činjenica 1. veljače 2019., uputilo dopis broj: 711-I-235-P-473-17/19-14-18, dužnosniku Mariu Šiljegu, državnom tajniku Ministarstva zaštite okoliša i energetike te zatražilo očitovanje je li dužnosnik prilikom davanja preporuke ministru Ćoriću znao da je …………… ujak predsjednika Vlade Republike Hrvatske, Andreja Plenkovića.

 Dužnosnik Mario Šiljeg, dostavio je pisano očitovanje, koje je zaprimljeno u knjizi ulazne pošte Povjerenstva 8. veljače 2019. pod brojem: 711-u-738-P-437-17/19-15-4.

 U očitovanju dužnosnik Mario Šiljeg u bitnom navodi da je kao predsjednik Upravnog vijeća Javne ustanove „Park prirode Biokovo“, osobno, ministru Tomislavu Ćoriću preporučio većinu članova Upravnog vijeća vodeći se načelom predlaganja kompetentnih i istaknutih članova lokalne zajednice. Dalje dužnosnik navodi da je o činjenici da je g. …… ujak dužnosnika Andreja Plenkovića, predsjednika Vlade Republike Hrvatske doznao nakon što je jedan lokalni elektronički medij objavio neslužbenu vijest o imenovanju gdje se spominjala i navedena obiteljska povezanost. Napominje da u vrijeme kada je davao preporuku ministru Ćoriću za imenovanje g. …….. nije znao da je riječ o ujaku predsjednika Vlade Republike Hrvatske (kolovoz 2017.) te da je o radu g. ………… i profesionalnom ugledu koji uživa imao saznanja i osobno ga poznavao prije nego je g. Plenković postao predsjednik Vlade Republike Hrvatske. Inače, dužnosnik navodi, da se u svome radu kao dužnosnik, ali i kao sveučilišni nastavnik i znanstvenik rukovodio stavom da preispitivanje suradnika u smislu njihova privatnog života nije primjereno. Završno, dužnosnik ističe da profesionalne kompetencije te aktivnosti i znanje g. ………. kroz rad u Upravnom vijeću su dokaz opravdanosti njegove preporuke odnosno posljedično imenovanja od strane ministra Ćorića.

 U skladu sa svrhom ZSSI-a propisanom stavkom 2. članka 1. ZSSI-a, Povjerenstvo smatra da dužnosnici u obnašanju dužnosti moraju voditi računa o jačanju povjerenja građana u tijela javne vlasti te pravu građana da budu upoznata sa djelovanjem (radom) dužnosnika kako se ne bi stvorio dojam da se djelovanjem dužnosnika određenim osobama pogoduje. Na takav način se štiti i vjerodostojnost samoga dužnosnika da u obnašanju svoje dužnosti postupa sukladno članku 5. stavku 1. ZSSI-a.

Iz odredaba Zakona o zaštiti prirode i Statuta Parka prirode Biokovo proizlazi diskrecijska ovlast ministra zaštite okoliša i energetike za imenovanjem članova upravnih vijeća javnih ustanova za zaštitu prirode te isto pripada djelokrugu poslova koje dužnosnik obavlja u obnašanju svoje dužnosti. Kako odluka o imenovanju članova Upravnog vijeća Javne ustanove „Park prirode Biokovo“ nije sadržavala obrazloženje, Povjerenstvo je nakon donošenja Odluke o pokretanju postupka trebalo utvrditi kojim se je kriterijima dužnosnik Tomislav Ćorić rukovodio prilikom imenovanja …………. članom Upravnog vijeća predmetne javne ustanove.

Iz dostavljenog očitovanja dužnosnika Tomislava Ćorića te pribavljenih podataka koje je dao dužnosik Mario Šiljeg, proizlazi da dužnosnik Tomislav Ćorić, svoju zakonom propisanu diskrecijsku ovlast za imenovanjem članova upravnih vijeća javnih ustanova za zaštitu prirode nije donio na temelju činjenice da je g. …… ujak predsjednika Vlade Republike Hrvatske, jer ista činjenica dužnosniku nije bila poznata prilikom donošenja odluke o imenovanju. Isto tako utvrđeno je da dužnosnik navedenu odluku nije donio samostalno već je odluku o imenovanju g. …………….. donio na preporuku državnog tajnika, Maria Šiljega, koji je bio upoznat sa stručnim radom g. …… i ugledom koji uživa u lokalnoj zajednici te je stoga kao predsjednik Upravnog vijeća te iste ustanove predložio ministru njegovo imenovanje ne znajući da je g. ….. ujak dužnosnika Andreja Plenkovića, predsjednika Vlade Republike Hrvatske.

Iz navedenih okolnosti Povjerenstvo zaključuje da dužnosnik svoju diskrecijsku ovlast nije koristio protivno načelima obnašanja dužnosti odnosno da nije narušio vlastitu vjerodostojnost i povjerenje građana da se prilikom imenovanja osoba koje će upravljati predmetnom javnom ustanovom štiti javni interes. Ovaj javni interes ogleda se u tome da se u upravno vijeće javne ustanove imenuju stručne osobe na temelju kriterija koje nadležni ministar ima ovlast diskrecijski utvrditi, a koje će kriterije onda prilikom imenovanja članova upravnog vijeća dosljedno i primijeniti. Kriteriji za imenovanje, kako to proizlazi iz očitovanja dužnosnika, Tomislava Ćorića i državnog tajnika, dužnosnika Maria Šiljega, bili su jedinstveni i primjenjivali su se na imenovanje svih devedeset i pet članova upravnih vijeća u devetnaest nacionalnih parkova i parkova prirode u Republici Hrvatskoj.

Slijedom navedenog, Povjerenstvo je donijelo odluku kao što je navedeno u izreci ovog akta.

Pored toga da u utvrđenim relevantnim okolnostima, sama činjenica da predmetna odluka o imenovanju nije sadržavala obrazloženje nije sama po sebi predstavljala povredu odredbi ZSSI-a, Povjerenstvo napominje da bi predstavljalo dobru praksu s ciljem postizanja visokog stupnja transparentnosti i odgovornosti s ciljem podizanja povjerenja građana u djelovanje tijela javne vlasti, da odluke o imenovanjima članova tijela javnih ustanova, koja dužnosnici donose na temelju diskrecijske ovlasti, utemeljene na zakonu i temeljnom općem aktu javne ustanove, sadrže obrazloženje iz kojeg bi bilo razvidno kojim su se kriterijima vodili pri imenovanju.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tomislav Ćorić, elektronička dostava
2. Objava na internetskoj stranici Povjerenstva
3. Pismohrana